b'\n_START_ARTICLE_\nBelvedere, Dunaj\n_START_PARAGRAPH_\nBelvedere (nem\xc5\xa1ko Schloss Belvedere, iz italijanskega izraza za \xc2\xbblep prizor\xc2\xab) je zgodovinski kompleks dveh baro\xc4\x8dnih pala\xc4\x8d, zgornjega in spodnjega Belvedera s spremljevalnimi objekti, ki stoji v baro\xc4\x8dnem parku v tretjem dunajskem okro\xc5\xbeju (Landstra\xc3\x9fe) na jugovzhodu mestnega sredi\xc5\xa1\xc4\x8da. Tukaj se nahaja muzej Belvedere. Tla so v rahlem naklonu in v okolici se nahajajo okrasne fontane, baro\xc4\x8dne skulpture in veli\xc4\x8dastna vrata iz kovanega \xc5\xbeeleza. Zgrajen je bil v za\xc4\x8detku 18. stoletja po na\xc4\x8drtih arhitekta Johanna Lukasa von Hildebrandta kot poletna rezidenca za princa Evgena Savojskega, v \xc4\x8dasu razcveta mesta, ki je bilo takrat prestolnica cesarstva in sede\xc5\xbe vladajo\xc4\x8de dinastije Habsbur\xc5\xbeanov. _NEWLINE_Po prin\xc4\x8devi smrti je kompleks, takrat znan kot Gartenpalais, podedovala njegova ne\xc4\x8dakinja, nakar ga je od nje odkupila Marija Terezija. V zgornji Belvedere je dala preseliti cesarsko galerijo slik, spodnji pa je slu\xc5\xbeil kot domovanje za \xc4\x8dlane kraljeve rodbine, ki so zbe\xc5\xbeali pred francosko revolucijo. Kasneje je bila tudi spodnji pala\xc4\x8di dodeljena funkcija muzeja, do izgradnje muzeja umetnostne zgodovine leta 1889, kamor so bile preseljene vse zbirke. Po tistem je bil Belvedere rezidenca nadvojvode Franca Ferdinanda. Znova je bil spremenjen v muzej po koncu prve svetovne vojne, to funkcijo ohranja do danes. Med drugo svetovno vojno je bil huje po\xc5\xa1kodovan in kasneje obnovljen._NEWLINE_15. maja 1955 je bila v zgornji pala\xc4\x8di podpisana Avstrijska dr\xc5\xbeavna pogodba.'